INTP (MBTI)

INTP (introverzia, intuícia, myslenie, perceptívnosť) je skratka používaná v rámci indikátora Myers-Briggs Type Indicator (MBTI) pre jeden zo šestnástich osobnostných typov. Hodnotenia osobnosti vytvoril popredný psychiater Carl Gustav Jung v jeho knihe Psychological Types. Jung navrhol psychologickú typológiu na základe teórie kognitívnych funkcií, ktorú vyvinul počas jeho klinických pozorovaní.
Práve z Jungovej práce sa vychádzalo pri ďalších psychologických typológiách. MBTI hodnotenie, vyvinuté Isabel Briggs Myersovou a Katharine Cook Briggsovou, ako aj osobnostné typy podľa Keirseya (KTS), vytvorené Davidom Keirsey, zahŕňajú Jungove hodnotenie osobnosti. Keirsey označuje INTP osobnosti ako Architektov, jeden zo štyroch typov prislúchajúcich temperamentu nazývaného Racionalisti. INTP typy sú jedny z najmenej sa vyskytujúcich, podľa odhadu iba 1 – 5 % populácie.

Charakteristika INTP

Ľudia s INTP osobnosťou sú tichí, hĺbaví, analytickí, majúci sklon k samotárstvu, hľadajúc riešenia na rôzne problémy. Zaujíma ich každé zariadenie a sú zvedaví ako pracuje. V dôsledku toho sú často zamestnaní ako vedci, filozofi, právnici alebo architekti. INTP typy zvyknú byť nesvoji v spoločenských situáciach, alebo v opatrovateľských profesiách, no napriek tomu radi trávia čas v spoločnosti ľudí, ktorí zdieľajú ich záujmy. Vedia oceniť pokiaľ je im dopriata voľnosť a doprajú ju aj ostatným. Zvyčajne sa zaprú pokiaľ sa niekto snaží ich zmeniť. Majú odpor voči byrokracii, pevnej hierarchii a voči politike zavedenej v mnohých zamestnaniach. INTP charaktery si len málo vážia tituly a medaily, ktoré obvykle považujú za nepostačujúce. Často nedôverujú autoritám, lebo im prekážajú pri prijímaní neobvyklých ideí a honbe za vedomosťami. Myšlienky a názory prijímajú na základe ich hodnoty než tradície alebo prostredníctvom autority. Nemajú pochopenie pre spoločenské zvyklosti, ktoré vyzerajú nelogické, alebo sú prekážkou v ich hone za nápadmi a znalosťami. Táto vlastnosť ich môže dostať do hádky s ľuďmi, ktorí majú SJ osobnosť, ktorá sa vyznačuje podriadenosťou autoritám, tradíciám a prispôsobovaním sa skupine. S ostatnými, ktorých majú za seberovných, radi jednajú neformálne.
INTP majú schopnosť pochopiť čokoľvek, spôsobom objasnením jadra problému a majú radi teoretické interpretácie. Hneď ako si vyjasnia jadro, vedia mimoriadne dobre vysvetliť ostatným komplexné myšlienky jednoduchými slovami, obzvlášť písomnou formou. Na druhej strane však ich schopnosť pochopiť komplikované, ich môže viesť k príliš zložitému výkladu jednoduchých pojmov, čím sa poslucháčom môže zdať, že robia veci zložitejšími než je nutné. Pre INTP myseľ je to ale ukázanie všetkých relevantných informácii, alebo snaha o objasnenie pojmu čo najjednoznačnejšie.
Vďaka ich nezávislej povahe INTP často uprednostňujú prácu osamote pred prácou v skupine alebo vedúcimi pozíciami. Pri komunikácie s ostatnými majú sklon sústrediť sa na zhromažďovanie informácii, pričom môžu vyzerať, akoby nedávali pozor, nezúčastnene, ba dokonca odporujúco. V skutočnosti sa koncentrujú na počúvanie a porozumenie. Ich extrovertná intuícia ich obdarováva dôvtipom pri reči. Svojimi komickými postrehmi a narážkami vedia často zmierniť napätie. Vedia byť očarujúci aj napriek ich uzavretosti a sú občas prekvapení do akej miery si ich priatelia a kolegovia cenia.
INTP typy majú snahu pochopiť debatu zo všetkých relevantných uhlov. Neznášajú na prvý pohľad nepodložené nápady, čo sa im môže stať osudným pri debatách. Pokiaľ sa cítia dotknutí, zvyknú reagovať náhlou a prudkou kritikou. Po takom incidente sa cítia rovnako zarazene ako príjemca kritiky, pretože porušili pravidlá diskusie a odhalili svoje skutočné emócie. INTP veria, že nesprávne ovládané emócie sú jadrom problémov a dokážu len škodiť. Svoje city udržiavajú vo svojom hlbokom vnútornom svete, poprípade ich zdieľajú s najbližšími. Sú presvedčení, že v logických diskusiách nesmú hrať emócie rolu a nesmú byť vyjadrené spôsobom stavajúc ich do zlej pozície.